Atès que el Govern de la Generalitat de Catalunya, en la sessió de 4 de març de 2003, va adoptar l'Acord d'aprovació del Pla de Transports de Viatgers de Catalunya,
Fer públic l'Acord del Govern de 4 de març de 2003, que figura annex a aquesta resolució, d'aprovació del Pla de Transports de Viatgers de Catalunya.
de 4 de març de 2003, del Govern de la Generalitat, d'aprovació del Pla de Transports de Viatgers de Catalunya.
L'article 4 de la Llei 12/1987, de 28 de maig, de regulació del transport de viatgers per carretera mitjançant vehicles de motor, configura el Pla de Transports de Viatgers de Catalunya com una figura de planejament que té per objecte la definició de la xarxa de serveis i equipaments de transport de viatgers completa i coordinada de tots els models, a la qual s'haurà de tendir mitjançant els instruments definits en la dita llei.
Mitjançant la resolució 162/VI, de 31 de maig de 2000, la Comissió de Política Territorial del Parlament de Catalunya va instar el Govern de la Generalitat de Catalunya a elaborar un Pla de Transports de Viatgers a Catalunya, que tingués en compte el transport urbà i interurbà, tant per ferrocarril com amb autobús.
El Pla de Transports de Viatgers de Catalunya té caràcter de pla territorial sectorial, de conformitat amb el capítol IV de la Llei 23/1983, de 21 de novembre, de política territorial, i el seu contingut assumeix les propostes, els objectius i les directrius del Pla territorial general de Catalunya en relació amb el transport de viatgers.
El Pla defineix les directrius i les accions que articularan la política de transport públic col·lectiu del Govern de la Generalitat de Catalunya fins a l'any 2005 i abasta el conjunt de serveis públics de transport col·lectiu interurbà de Catalunya, particularment els serveis ferroviaris de rodalies i regionals, els de viatgers per carretera i els serveis a la demanda.
D'altra banda, el pla estableix un context per a la continuïtat de diverses iniciatives de caire sectorial del Govern, com ara el Pla de millora de la qualitat del servei de transport interurbà de viatgers per carretera, aprovat pel Consell Executiu, en data 31 d'agost de 1999; el Programa d'ajuts per a la renovació del material mòbil per a vehicles de servei públic regular de transport de viatgers per carretera, aprovat mitjançant Decret 165/2000, de 2 de maig; i l'Ordre de 10 de juliol de 2000; i la posada en funcionament del sistema d'integració tarifària a l'àmbit de la Regió Metropolitana de Barcelona sota la tutela de l'Autoritat del Transport Metropolità l'1 de gener de 2001.
Així doncs, el Pla aplega i potencia aquests programes que es troben en curs amb d'altres accions inversores i de gestió amb la finalitat de definir, d'una manera integrada, la política del Govern de la Generalitat pel que fa al sistema de serveis públics de transport col·lectiu interurbà de Catalunya en l'horitzó temporal del 2005.
El Pla de Transports de Viatgers de Catalunya incorpora el seu àmbit d'aplicació, els objectius generals i les seves directrius específiques, els instruments que utilitzarà per executar les seves determinacions, el pla d'oferta en el qual incorpora la situació actual i les perspectives de futur, el programa d'inversions en matèria d'infraestructura ferroviària, el programa d'intercanviadors, estacions d'autobusos i actuacions complementàries, el Pla d'informació i atenció als usuaris, les iniciatives legislatives a impulsar durant el seu període de vigència, la reforma de l'estructura tarifària i d'altres accions normatives, els contractes-programa amb els operadors de transport per carretera, el programa d'adaptació del material mòbil, la valoració econòmica i la forma de finançament del Pla i, en darrer lloc, els indicadors de seguiment de Pla i les bases per a la seva revisió i actualització.
Quant a la seva tramitació, aquesta s'ha adequat al que disposa l'article 4 de la Llei 12/1987, de 28 de maig, de regulació del transport de viatgers per carretera mitjançant vehicles de motor.
Les al·legacions presentades en el període d'informació pública i institucional han estat degudament valorades i han comportat la introducció de modificacions en el Pla.
Per tot això, a proposta del conseller de Política Territorial i Obres Públiques, el Govern de la Generalitat de Catalunya adopta el següent acord:
Aprovar el Pla de Transports de Viatgers de Catalunya.